CELEX: 32016R2222
Language: mt
Date: 2016-12-05 00:00:00
Title: Regolament ta' Implimentazzjoni tal-Kummissjoni (UE) 2016/2222 tal-5 ta' Diċembru 2016 li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni

10.12.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 336/17
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/2222
   tal-5 ta' Diċembru 2016
   li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (1), u b'mod partikolari l-Artikolu 9(1)(e) tiegħu,
   Billi:
   
               (1)
            
            
               Ir-Regolament (KEE) Nru 2658/87 stabbilixxa nomenklatura tal-oġġetti (minn hawn 'il quddiem imsejħa bħala n-“Nomenklatura Magħquda”), li hija stabbilita fl-Anness I ta' dak ir-Regolament.
            
         
               (2)
            
            
               Is-subintestatura 9505 10 tan-Nomenklatura Magħquda tkopri oġġetti għall-festi tal-Milied.
            
         
               (3)
            
            
               Fin-Noti ta' Spjegazzjoni tas-Sistema Armonizzata (HSEN) għall-intestatura 9505 (a) (1) u (2) tingħata xi gwida dwar l-interpretazzjoni tat-terminu “oġġetti għall-festi tal-Milied”. Madankollu, għad hemm fehmiet diverġenti dwar il-kamp ta' applikazzjoni tal-oġġetti li jaqgħu taħt is-subintestatura 9505 10.
            
         
               (4)
            
            
               Għal aktar ċertezza legali, il-kamp ta' applikazzjoni tas-subintestatura 9505 10 għandu għalhekk jiġi ċċarat billi ssir distinzjoni bejn l-oġġetti tradizzjonali li jintużaw għall-festi tal-Milied imsemmija fl-HSEN għall-intestatura 9505, il-punti (A)(1) u (2), u l-oġġetti tal-moda li jintużaw b'mod aktar ġenerali bħala tiżjin matul l-istaġun tax-xitwa.
            
         
               (5)
            
            
               Huwa għalhekk meħtieġ li tiddaħħal nota addizzjonali fil-Kapitolu 95 tan-Nomenklatura Magħquda biex tiġi żgurata l-interpretazzjoni uniformi tas-subintestatura 9505 10 fl-Unjoni kollha.
            
         
               (6)
            
            
               Għalhekk l-Anness I tar-Regolament (KEE) Nru 2658/87 għandu jiġi emendat skont dan.
            
         
               (7)
            
            
               Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Fil-Kapitolu 95 tat-Tieni Parti tan-Nomenklatura Magħquda stabbilita fl-Anness I tar-Regolament (KEE) Nru 2658/87, tiddaħħal in-nota addizzjonali 1 li ġejja:
   
      
                  “1.
               
               
                  Is-subintestatura 9505 10 tkopri:
                  
                              (a)
                           
                           
                              oġġetti li huma ġeneralment rikonoxxuti bħala oġġetti li jintużaw tradizzjonalment u esklussivament fil-festi tal-Milied u li jkunu manifatturati u maħsubin bħala oġġetti għall-festi tal-Milied.
                              Dawn huma:
                              
                                          (1)
                                       
                                       
                                          oġġetti assoċjati man-natività (jiġifieri oġġetti għall-presepju tradizzjonali), bħalma huma l-pasturi tax-xena tat-twelid ta' Ġesu Kristu, l-annimali tax-xena tat-twelid, l-istilel ta' Betlem, it-tliet slaten maġi u xeni tat-twelid;
                                       
                                    
                                          (2)
                                       
                                       
                                          oġġetti li huma rikonoxxuti li jintużaw fil-festi tal-Milied minħabba tradizzjonijiet nazzjonali antiki, bħal:
                                          
                                                      —
                                                   
                                                   
                                                      siġar artifiċjali tal-Milied,
                                                   
                                                
                                                      —
                                                   
                                                   
                                                      kalzetti tal-Milied,
                                                   
                                                
                                                      —
                                                   
                                                   
                                                      zkuk tal-Milied imitazzjoni,
                                                   
                                                
                                                      —
                                                   
                                                   
                                                      crackers tal-Milied,
                                                   
                                                
                                                      —
                                                   
                                                   
                                                      Father Christmases bl-islitta jew mingħajrha,
                                                   
                                                
                                                      —
                                                   
                                                   
                                                      anġli tal-Milied.
                                                   
                                                
                                    Din is-subintestatura ma tkoprix oġġetti tal-istaġun tax-xitwa li jkunu tajbin għal użu aktar ġenerali bħala tiżjin matul dan l-istaġun, minħabba li l-karatteristiċi oġġettivi tagħhom jissuġġerixxu li ma jintużawx esklussivament għall-festi tal-Milied iżda prinċipalment bħala tiżjin matul l-istaġun tax-xitwa, bħal imrieżaq tas-silġ (icicles), kristalli tal-borra, stilel, renni, pitirrossi, snowmen, u immaġni oħra tal-istaġun tax-xitwa, kemm jekk il-kuluri jew l-ilbies eċċ. jissuġġerixxu xi konnessjoni mal-Milied kif ukoll jekk le.
                           
                        
                              (b)
                           
                           
                              l-oġġetti ta' tiżjin għas-siġar tal-Milied.
                              Dawn huma oġġetti maħsubin biex jiddendlu fuq is-siġra tal-Milied (jiġifieri oġġetti ħfief li ġeneralment ikunu magħmulin minn materjal li ma jdumx iservi maħsubin għat-tiżjin tas-siġra tal-Milied). L-oġġetti għandu jkollhom konnessjoni mal-Milied.”
                           
                        
            
   Artikolu 2
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-5 ta' Diċembru 2016.
      
         
            Għall-Kummissjoni
         
         Stephen QUEST
         
            Direttur Ġenerali
         
         
            Direttorat Ġenerali għat-Tassazzjoni u l-Unjoni Doganali
         
      
   
   
      (1)  ĠU L 256, 7.9.1987, p. 1.